‘આજે કેરળમાં સરકારની ક્રૂર નીતિઓ અને ધાર્મિક માન્યતાઓ વચ્ચે ઘર્ષણ ચાલી રહ્યું છે. ભાજપ, આરએસએસ અને અન્ય હિન્દુ સંગઠનોનાં બે હજારથી વધુ કાર્યકરો અને આંદોલનકારીઓની ધરપકડ કરવામાં આવેલી છે. ભાજપ આ લોકોની સાથે ખડકની માફક ઊભો છે,’ તેમ કહીને અમિત શાહે ધમકી આપતાં કહ્યું કે, કેસરિયા પાર્ટી સીપીઆઈ-એમની સરકારને હિન્દુ આસ્થાઓ સાથે જુગાર નહીં રમવા દે. ૨,૦૬૧ લોકોની ધરપકડ કરીને મુખ્યમંત્રી પીનારાયી વિજયને સુપ્રીમના આદેશનો ભંગ કરનાર પર કહેર વર્તાવ્યો છે. કોર્ટના ચુકાદાના નામે જે લોકો હિંસાનો આશરો લેવા માગે છે તેમને મારે કહેવું છે કે આ દેશમાં ઘણાં મંદિરો છે જે અલગ અલગ નિયમો અને પરંપરાઓથી ચાલે છે.